กสิกรชูซื้อบ้านผ่อน999บาท1ปี
ธนาคารจับมือผู้ประกอบการบ้าน ออกแคมเปญช่วยผ่อนต่ำล้านละ 999 บาท หลังค่าครองชีพพุ่ง ช่วยลูกค้า
2 พ.ค. 2555

ธนาคารจับมือผู้ประกอบการบ้าน ออกแคมเปญช่วยผ่อนต่ำล้านละ 999 บาท หลังค่าครองชีพพุ่ง ช่วยลูกค้า 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ค่าครองชีพที่สูงขึ้น ลูกค้าที่อยู่อาศัยจึงเริ่มมองหาแคมเปญการตลาดเพื่อช่วยแบ่งเบาภาระในช่วงนี้ ธนาคารจึงได้จัดแคมเปญการตลาดร่วมกับผู้ประกอบการอสังหาริมทรัพย์ ได้แก่ แสนสิริ และเอเชี่ยน พร็อพเพอร์ตี้ ดีเวลลอปเม้นท์ ผ่อนที่อยู่อาศัยล้านละ 999 บาทต่อเดือน นาน 1 ปีแรก ทำให้ช่วงหลังค่างวดต่อเดือนก็จะผ่อนสูงขึ้น แต่ก็ช่วยให้ลูกค้ามีเงินสดใช้หมุนเวียนในช่วงนี้
ขณะเดียวกันจะออกแคมเปญดอกเบี้ยต่ำ 0% เป็นเวลา 68 เดือน โดยในงานมหกรรมการเงินการธนาคาร หรือมันนี่ เอ็กซ์โป จะออกแคมเปญทางด้านราคามากกว่านี้
“ตอนนี้ค่าครองชีพสูง ลูกค้าอาจต้องการแบ่งเบาค่าใช้จ่ายด้านอื่นด้วย ขอเริ่มกับผู้ประกอบการ 2 รายก่อน แต่ถ้ามีรายอื่นเพิ่มก็สามารถทำได้ จะเห็นการทำการตลาดช่วยลูกค้าผ่านผู้ประกอบการอสังหาริมทรัพย์มากขึ้น” นายชาติชาย กล่าว 
อย่างไรก็ดี แม้ลูกค้าจะผ่อนน้อยในช่วงแรก และจะต้องไปผ่อนเยอะในช่วงหลังก็คงไม่มีปัญหา เพราะหากมีเงินก้อนสามารถที่จะชำระตัดเงินต้นได้
นายชาติชาย กล่าวว่า ปัจจุบันลูกค้าสินเชื่อที่อยู่อาศัยธนาคารจะได้วงเงินเฉลี่ยรายละ 2-2.5 ล้านบาท โดยในช่วงไตรมาสแรกธนาคารปล่อยสินเชื่อใหม่ 9,300 ล้านบาท ต่ำกว่าเป้าหมายที่ตั้งไว้ว่าจะได้สินเชื่อใหม่ 1.1 หมื่นล้านบาท เป็นผลจากเหตุการณ์น้ำท่วมทำให้ในเดือน ม.ค.ก.พ. ลูกค้ายังชะลอการซื้อบ้านออกไป ขณะที่ปีนี้ตั้งเป้าหมายปล่อยสินเชื่อใหม่ 5 หมื่นล้านบาท จากปัจจุบันสินเชื่อคงค้างอยู่ที่ 1.9 แสนล้านบาท
ด้านนายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ราคาสินค้าและค่าครองชีพที่สูงขึ้นอาจส่งผลทางจิตวิทยา ทำให้การตัดสินใจซื้อที่อยู่อาศัยช้าออกไปและอาจรอดูมาตรการช่วยเหลือจากรัฐบาล แต่สำหรับลูกค้าบางกลุ่มที่มองว่าราคาที่อยู่อาศัยจะปรับเพิ่มสูงขึ้นในอนาคต ไม่มีทางปรับลดลง ก็อาจตัดสินใจซื้อที่อยู่อาศัยในตอนนี้ได้เหมือนกัน แต่อาจเลือกที่อยู่ขนาดเล็กลงตามราคา ภาวะขณะนี้จึงมีลูกค้า 2 กลุ่มที่พิจารณาเรื่องที่อยู่อาศัยใหม่